Der var lidt nerver på i begyndelsen for 24-årige Majbritt Linnemann, da hun i weekenden kørte danmarksmesterskab i rallycross på Nysumbanen ved Hobro. Men efter et par heats fik hun styr på nervøsiteten, og så kørte det ellers, som det skulle. Majbritt Linnemann lå på en førsteplads inden finaleløbet, og den bevarede hun sikkert. Da dagens sidste løb var ovre, kunne nordjyden træde op på øverste podieplads på sejrsskamlen. -	Det er virkelig fedt. Jeg har kæmpet for at nå helt til tops, lige siden jeg var 15 år og begyndte at køre rallycross, siger en glad Majbritt Linnemann. I videoen herunder kan du se, hvordan det så ud, da Majbritt Linnemann jublede efter sejren: Eneste kvinde i klassen Det er Super1600-klassen, Majbritt Linnemann har vundet, og hun er den eneste kvinde, der stiller op i den klasse. I alt deltog lidt over 100 kørere i danmarksmesterskabet i de forskellige klasser, og heraf var der kun to kvindelige kørere. -	Det har taget noget tid at blive respekteret af mændene og få dem til at se mig som en ligeværdig kører. Derfor er det virkelig fedt at være den, der står på toppen af sejrsskamlen. Det vinder respekt, siger Majbritt Linnemann. Hun er ikke fuldtids-rallykører, men hun bruger alle weekender om året på sporten. Hendes storebror er den succesfulde racerkører Ulrik Linnemann, og rallycross er i høj grad et familieprojekt for familien Linnemann: -	Sammenholdet er fantastisk, og de oplevelser, jeg får med min familie, betyder virkelig noget. Internationale ambitioner Det er første gang, Majbritt Linnemann bliver danmarksmester, men det har været et mål i flere år. Nu er sejren i hus, og det betyder, at ambitionerne vokser: -	Jeg vil gerne til udlandet at køre. Min største drøm er at stille op til EM, som min bror har kørt i mange år og vundet sølv i. Ellers vil jeg gerne køre løb i Tyskland og Sverige og prøve nogle andre baner end dem, jeg er kendt med i Danmark, siger hun. Forberedelserne til næste år er allerede begyndt for den talentfulde kører. Det indebærer fysisk og mental træning, og derudover skal hun også søge om økonomisk støtte. TV2 Nord har onsdag talt med Majbritt Linnemann om sejren i weekenden. Se interviewet herunder:

Referat:
Til weekendens DM i rallycross kunne nordjyske Majbritt Linnemann stille sig øverst på sejrsskamlen.